b"\n_START_ARTICLE_\nDe Sjenerte\n_START_SECTION_\nTidlig historie\n_START_PARAGRAPH_\nDe Sjenerte ble startet i oktober 1979 av Bj\xc3\xb8rn-Asle Nordli (ogs\xc3\xa5 kjent som Bobo Maniac), tidligere medlem i bandet Squirms. Besetningen besto ogs\xc3\xa5 av Tor \xc3\x98stensen, Robert Horvath og Jo Vinkenes. De var inspirert av britisk gladpunk som The Undertones og Cockney Rejects, og var tydelige p\xc3\xa5 at de ville v\xc3\xa6re et alternativ til den oppdressede og ferdigkj\xc3\xb8pte 'pos\xc3\xb8rpunken'. Deres f\xc3\xb8rste l\xc3\xa5t, \xc2\xabGutta Fra 80-\xc3\xa5ra\xc2\xbb, som utgjorde hele repertoaret under debutkonserten i begynnelsen av november, signaliserte ogs\xc3\xa5 at gruppa s\xc3\xa5 framover, snarere enn \xc3\xa5 reprodusere \xe2\x80\x9977-\xc3\xa5nden._NEWLINE_Jo Vinkenes fikk sparken umiddelbart etter debuten, derfor ble vokal overlatt til Bj\xc3\xb8rn-Asle Nordli f\xc3\xb8r deres neste spillejobb. Innen de n\xc3\xa5dde Oslopublikummet i januar, var vokalistrollen g\xc3\xa5tt videre til Morten Tandberg. Gruppa imponerte foran et Lysthuset-publikum som lot seg sjarmere av De Sjenertes uh\xc3\xb8ytidelige stil og l\xc3\xa5ter som \xc2\xabFolk er rare\xc2\xbb og \xc2\xabRockerne m\xc3\xa5 v\xc3\xa6re nekrofile\xc2\xbb, sistnevnte med henvisning til gammelrockeres dyrking av avd\xc3\xb8de Elvis Presley._NEWLINE_Samtidig ga de ut Si ja til De Sjenerte p\xc3\xa5 sitt eget selskap, Blyge Reckords. Utgivelsen besto av ni l\xc3\xa5ter innspilt i \xc3\xb8vingslokalet, og ble gitt ut som en av Norges aller tidligste uavhengige kassettutgivelser. I et antall p\xc3\xa5 kun 9 ble denne l\xc3\xa5nt og kopiert til andre i regionen. Medlemmene i bandet ga ogs\xc3\xa5 ut fanzinet Illegal (senere ogs\xc3\xa5 kjent om Nye Alle Illgal).\n_START_SECTION_\nInnspilling av EP\n_START_PARAGRAPH_\nLiveopptredener med n\xc3\xa6rhet, sjarm, p\xc3\xa5g\xc3\xa5ende naivitet og spilleglede gjorde De Sjenerte til publikumsyndlinger utover 1980, og et av h\xc3\xb8ydepunktene var da de spilte p\xc3\xa5 The Clash-nachspielet p\xc3\xa5 Lysthuset i mai, med hele det britiske bandet m\xc3\xa5pende foran scenen. I november gikk de i Roxy studio p\xc3\xa5 nyetablerte Zado Records sin regning for \xc3\xa5 spille inn en EP, Helge Gaarder var produsent og Morten Tandberg ble erstattet med K\xc3\xa5re Sponberg som vokalist._NEWLINE_EP-en fikk samme navn som deres tidligere utgivelse og gruppa fikk opptre p\xc3\xa5 NRKs musikkprogram ZikkZakk v\xc3\xa5ren 1981, men personlige motsetninger internt f\xc3\xb8rte til at De Sjenerte gikk i oppl\xc3\xb8sning ikke lenge etterp\xc3\xa5. Nordli og Sponberg fortsatte \xc3\xa5 spille sammen i Donk-Donk."